διασφάλιση επαρκούς εκπροσώπησης των ΜΜΕ και των κοινωνικών φορέων στη διαδικασία τυποποίησης, ιδίως όσον αφορά τα πρότυπα που καταρτίζονται κατόπιν αιτήματος της Επιτροπής·

μείωση του χρόνου που απαιτείται για τη διαδικασία τυποποίησης κατόπιν αιτήματος της Επιτροπής·

παροχή στα κράτη μέλη της δυνατότητας να αναφέρουν τις τεχνικές προδιαγραφές ΤΠΕ που έχουν αναπτυχθεί εκτός του ΕSS στο πλαίσιο των δημόσιων συμβάσεων.

Η ανακοίνωση COM (2011)311 καθόρισε τις κατευθυντήριες αρχές του Ευρωπαϊκού Συστήματος Τυποποίησης (ΕSS), που εκφράζονται μέσω πέντε στρατηγικών στόχων:

• τα ευρωπαϊκά πρότυπα πρέπει να είναι γρήγορα διαθέσιμα·

• τα ευρωπαϊκά πρότυπα είναι ισχυρά στρατηγικά εργαλεία για την αύξηση της ανταγωνιστικότητας των επιχειρήσεων·

• τα ευρωπαϊκά πρότυπα πρέπει να ανταποκρίνονται στην αυξανόμενη ζήτηση, ως εργαλείο υποστήριξης των ευρωπαϊκών πολιτικών και της νομοθεσίας·

• τα ευρωπαϊκά πρότυπα θα επηρεάζουν όλο και περισσότερες κοινωνικές ομάδες στην Ευρώπη. Tο Ευρωπαϊκό Σύστημα Τυποποίησης θα πρέπει, επομένως, να γίνει όσο το δυνατόν πιο περιεκτικό·

• τα ευρωπαϊκά πρότυπα πρέπει να διαδραματίζουν ρόλο στην υποστήριξη της ανταγωνιστικότητας των ευρωπαϊκών επιχειρήσεων στην παγκόσμια αγορά.

Ο κανονισμός άρχισε να ισχύει την 1η Ιανουαρίου 2013. Ως εκ τούτου, η αξιολόγηση καλύπτει τα δύο (2) πρώτα έτη της εφαρμογής του. Όσον αφορά την ανεξάρτητη επανεξέταση, πραγματοποιήθηκε με μακροπρόθεσμη προοπτική και συνεκτίμησε όλα τα διαθέσιμα στοιχεία από την ίδρυση των ΕΟΤ.

3. Ανάλυση

3.1 Αποτελεσματικότητα

Οι τομείς στους οποίους έχει ενισχυθεί η αποτελεσματικότητα και οι οποίοι δείχνουν ότι σημειώνεται πρόοδος όσον αφορά τη βελτίωση του ESS, συνεπεία της εφαρμογής του κανονισμού, παρουσιάζονται συνοπτικά στη συνέχεια.

- Διαφάνεια:

Τα μέχρι σήμερα μέτρα τυποποίησης της Επιτροπής και το ετήσιο πρόγραμμα εργασιών τυποποίησης της Ένωσης (AUWP), μια καινοτομία που εισάγεται με τον κανονισμό, συμβάλλουν στη διαφάνεια, στην υπευθυνότητα και στην ποιότητα των δραστηριοτήτων.

Έχει σημειωθεί πρόοδος όσον αφορά τη διασφάλιση της διαφάνειας στις εργασίες των Ευρωπαϊκών Οργανισμών Τυποποίησης (ΕΟΤ) και των Εθνικών Φορέων Τυποποίησης (ΕΦΤ) με τη δημοσίευση των προγραμμάτων εργασίας τους στους ιστοτόπους τους. Οι ΕΟΤ και οι ΕΦΤ έχουν πραγματοποιήσει σημαντικές επενδύσεις στη χρήση εργαλείων ΤΠ. Η ενδεδειγμένη διαφάνεια των προγραμμάτων εργασίας των οργανισμών τυποποίησης κατά την έννοια του άρθρου 4 παράγραφος 1 του κανονισμού αποτελεί ουσιαστική προϋπόθεση για να διασφαλίζεται η συμμετοχικότητα των δραστηριοτήτων τυποποίησης. Ωστόσο, εξακολουθούν να υπάρχουν περιθώρια βελτίωσης ως προς την εφαρμογή του άρθρου 4 παράγραφοι 3 και 4 του κανονισμού από την άποψη της σαφήνειας και της διαθεσιμότητας των προγραμμάτων εργασίας των ΕΦΤ.

- Συμμετοχικότητα:

Η συμμετοχή των ενδιαφερομένων στη διαδικασία τυποποίησης έχει βελτιωθεί, αλλά θα μπορούσε να είναι ακόμη πιο αποτελεσματική. Σύμφωνα με τους κύριους ενδιαφερομένους, οι ΜΜΕ εξακολουθούν να αντιμετωπίζουν δυσκολίες όσον αφορά τη συμμετοχή στην τυποποίηση και/ή τη χρήση των προτύπων. Ομοίως, και παρά τις βελτιώσεις που έχουν πραγματοποιηθεί, η συμμετοχή οργανώσεων των ενδιαφερομένων που εκπροσωπούν τα συμφέροντα των καταναλωτών, των εργαζομένων, των ΜΜΕ και του περιβάλλοντος εξακολουθεί να υπονομεύεται λόγω ορισμένων περιορισμών σε ευρωπαϊκό και διεθνές επίπεδο· τους περιορισμούς αυτούς έχουν επισημάνει οι οργανώσεις του παραρτήματος ΙΙΙ κατά τη διάρκεια της ανεξάρτητης επανεξέτασης, καθώς και στις εκθέσεις τους για την εφαρμογή του κανονισμού.

Σε ευρωπαϊκό επίπεδο, τέσσερις οργανώσεις ενδιαφερομένων έχουν προκριθεί το 2013 και το 2014 ως επιλέξιμες για ενωσιακή χρηματοδότηση (SBS: Small Business Standards - Πρότυπα για τις μικρές επιχειρήσεις, ANEC: The European Consumer Voice in Standardisation - Η φωνή του ευρωπαίου καταναλωτή για θέματα τυποποίησης, ECOS: European Environmental Citizens Organisation for Standardisation - Ευρωπαϊκός Περιβαλλοντικός Οργανισμός Πολιτών για την Τυποποίηση, και ETUC: European Trade Union Confederation - Ευρωπαϊκή Συνομοσπονδία Συνδικάτων) σύμφωνα με το άρθρο 16 του κανονισμού: οι ανωτέρω έχουν αρχίσει δραστηριότητες για ενίσχυση της παρουσίας τους και συμβολή στην ευρωπαϊκή τυποποίηση. Οι δραστηριότητές τους έχουν επικεντρωθεί κυρίως στην κατάρτιση εμπειρογνωμόνων, στη συμμετοχή σε ΕΟΤ σε πολιτικό και τεχνικό επίπεδο, καθώς και στη δημιουργία εργαλείων επικοινωνίας.